ปัจจัยนอกหนุนหุ้นพุ่งแรงแนะซื้อผ่าน1,460จุด
หุ้นไทยพุ่งแรง รับข่าวดีจีนผ่อนคลายคุมสถาบันการเงิน มากกว่าคิวอี แนะผ่าน 1,460 จุด ก่อนเก็บหุ้น
29 ต.ค. 2565

หุ้นไทยพุ่งแรง รับข่าวดีจีนผ่อนคลายคุมสถาบันการเงิน มากกว่าคิวอี แนะผ่าน 1,460 จุด ก่อนเก็บหุ้น
ดัชนีหุ้นไทยวันที่ 11 ก.ค. ปรับตัวบวกแรงและปิดสูงสุดของวันที่ 1,447.04 จุด เพ่ิ่มขึ้น 58.63 จุด หรือเพิ่มขึ้น 4.22% ตามตลาดหุ้นในภูมิภาคเอเชีย โดยดัชนีปรับตัวขึ้นแรงตั้งแต่เปิดตลาด
ต่างชาติกลับมาซื้อสุทธิ 2,434 ล้านบาทกองทุน ซื้อ 1635 ล้านบาท และพอร์ตเทรดโบรกเกอร์ซื้อหนัก 3,048 ล้านบาท 
ทั้งนี้ เป็นไปตามความชัดเจนของมาตรการผ่อนคลายเชิงปริมาณ (คิวอี) ที่นายเบน เบอร์แนนคี ประธานธนาคารกลางสหรัฐ (เฟด) ส่งสัญญาณชัดเจนว่าคิวอียังมีความจำเป็นอยู่
นายเทิดศักดิ์ ทวีธีระธรรม ผู้อำนวยการฝ่ายวิเคราะห์หลักทรัพย์ บล.เอเซีย พลัส (ASP) เปิดเผยว่า ตลาดให้น้ำหนักกับจีนมากกว่าคิวอี โดยตลาดหุ้นจีนที่บวกแรงถึง 3% หนุนให้ดัชนีหุ้นในภูมิภาคนี้ปรับตัวบวกตาม รวมทั้งไทย ภายหลังมีการคาดการณ์กันว่าประเทศจีนจะผ่อนคลายมาตรการดูแลสถาบันการเงิน โดยอาจจะมีการลดระดับการกันสำรองเงินทุน ทำให้ธนาคารพาณิชย์จีนสามารถปล่อยสินเชื่อได้มากขึ้น ซึ่งจะส่งผลดีต่อภาพเศรษฐกิจจีนโดยรวม
“ตลาดหุ้นไทยที่ขึ้นได้ให้น้ำหนักไปทางปัจจัยจากจีนเป็นหลักมากกว่า เพราะหากหุ้นขึ้นเพราะประเด็นของเฟดนั้น ดัชนีหุ้นดาวโจนส์เมื่อคืนวันที่ 10 ก.ค. ต้องบวกตอบรับกรณีนี้” นายเทิดศักดิ์ กล่าว
นักวิเคราะห์ บล.ธนชาต แนะนำให้พิจารณาแนวต้านสำคัญที่ 1,460 จุด ซึ่งถ้าพิจารณาในเชิงกลยุทธ์ถือว่าเป็นจุดซื้อตาม โดยเน้นกลุ่มหุ้นขนาดใหญ่ที่มีแนวโน้มแข็งแกร่งกว่าตลาดอย่างกลุ่มพลังงาน (PTTGC) กลุ่มธนาคาร อย่าง ธนาคารกสิกรไทย (KBANK) ธนาคารกรุงเทพ (BBL) และธนาคารไทยพาณิชย์ (SCB) กลุ่มอาหาร บริษัท จีเอฟพีที (GFPT) และให้เน้นหุ้นอัตราผลตอบแทนจากเงินปันผลสูงอย่าง บริษัท ชิน คอร์ปอเรชั่น (INTUCH) และบริษัท แอดวานซ์ อินโฟร์ เซอร์วิส (ADVANC)
นายจรัมพร โชติกเสถียร กรรมการและผู้จัดการตลาดหลักทรัพย์แห่งประเทศไทย (ตลท.) กล่าวว่า ในเดือน ก.ค.นี้ ตลท.จะนำเสนอต่อคณะกรรมการจะมีการพิจารณาปรับเพิ่มเป้าหมายปริมาณการซื้อขาย จากเดิมที่มองว่าจะอยู่ที่ 3.2 หมื่นล้านบาท แม้ว่าในช่วงครึ่งหลังของปีนี้มูลค่าการซื้อขายจะแผ่วลง แต่เป็นการสะท้อนมูลค่าการซื้อขายที่แท้จริง